b'\n_START_ARTICLE_\nTanabata\n_START_PARAGRAPH_\nTanabata (\xe4\xb8\x83\xe5\xa4\x95, bogst. syvende aften eller \xe6\xa3\x9a\xe6\xa9\x9f, Vega) er en japansk tradition og fest, der fejres hvert \xc3\xa5r 7. juli. Oprindelig blev den fejret p\xc3\xa5 den syvende dag i den syvende m\xc3\xa5ned i m\xc3\xa5nekalenderen._NEWLINE_P\xc3\xa5 denne dag m\xc3\xb8des de to stjerner Vega (stjernebilledet Lyren) og Altair (stjernebilledet \xc3\x98rnen) p\xc3\xa5 himmelen. If\xc3\xb8lge gamle kinesiske overleveringer (kinesisk \xe4\xb8\x83\xe5\xa4\x95, pinyin qixi) forestiller de to stjerner et k\xc3\xa6restepar, der resten af \xc3\xa5ret er adskilt af M\xc3\xa6lkevejen.\n_START_SECTION_\nBaggrund\n_START_PARAGRAPH_\nTanabata er af kinesisk oprindelse og minder om en kv\xc3\xa6ghyrde (kinesisk \xe7\x89\x9b\xe9\x83\x8e, ni\xc3\xba l\xc3\xa1ng, japansk \xe5\xbd\xa6\xe6\x98\x9f, \'Hikoboshi, dansk mandlig stjerne) og en v\xc3\xa6verske (kinesisk \xe7\xbb\x87\xe5\xa5\xb3 eller \xe7\xb9\x94\xe5\xa5\xb3, zh\xc4\xab n\xc7\x9a, japansk \xe7\xb9\x94\xe5\xa7\xab, Orihime, dansk v\xc3\xa6verprinsesse), der blev forvist til at opholde sig p\xc3\xa5 hver sin side af m\xc3\xa6lkevejen, fordi deres k\xc3\xa6rlighed p\xc3\xa5virkede deres arbejde for meget._NEWLINE_Den mest almindelige udgave af historien lyder at Orihime, himmelgudens datter, var en flittig v\xc3\xa6verske. For at give hende afveksling fra arbejdet blev hun gift med kv\xc3\xa6ghyrden Hikoboski af hendes far. De var s\xc3\xa5 forelskede, at de begge glemte deres arbejde. Kv\xc3\xa6get blev sygt, og himmelguden fik ikke mere nyt t\xc3\xb8j. Det blev han s\xc3\xa5 sur over, at han forviste Hikoboski til den anden side af den store flod (M\xc3\xa6lkevejen). Men fordi de stadig ikke kunne arbejde af sorg, fik de lov til at m\xc3\xb8des en gang om \xc3\xa5ret - til tanabata. Hvis det regner p\xc3\xa5 denne dag, er floden for bred og for dyb og kan ikke krydses._NEWLINE_I astronomisk forstand er Vega (Orihime) og Altair (Hikoboshi) stjerner i vores galakse, M\xc3\xa6lkevejen. Ved siden af dem markerer stjernen Deneb i stjernebilledet Svanen en m\xc3\xb8rk "bro" over M\xc3\xa6lkevejen. De tre lyse stjerner udg\xc3\xb8r sammen Sommertrekanten, der er p\xc3\xa5 sit h\xc3\xb8jeste i august, hvor festen oprindelig fandt sted.\n_START_SECTION_\nFejring\n_START_PARAGRAPH_\nOm aftenen 7. juli ops\xc3\xa6ttes der bambusgrene, hvor man oph\xc3\xa6nger sedler med \xc3\xb8nsker i h\xc3\xa5b om, at de g\xc3\xa5r i opfyldelse._NEWLINE_Den japanske by Sendai er s\xc3\xa6rligt kendt for sin farverige tanabata-fest, der dog f\xc3\xb8rst en m\xc3\xa5ned senere fra 6. til 8. august. Som optakt til festlighederne afholdes et stort japansk fyrv\xc3\xa6rkeri om aftenen 5. august, der kan ses over parken Nishi-koen._NEWLINE_Ogs\xc3\xa5 Hiratsuka er kendt for sin farverige tanabata-fest.'